 Arrintaasina waxay inoo caddaynaysaa sifooyinka ay leedahay weedha wanaagsani ee ah inay qurux badantahay oo ay wanaagsantahay marka la yidhaah, aanay dhibaato ugaysanayn dareenka dadka, qofna aanay ku xadgudbayn, ka dhagaysanayaa uu u hilloobayo inuu dhagaysto, qalbigiisana dajinaysa, sida ay u tahay mid aayotiin wanaagsan leh oo ka tagaysa raad wacan, iyadoo danta loo yidhina ay ahayd inay wax anfacdo maaha inay wax kala firdhiso, waxaasoo dhanna waxaa ka sii sarreeya inay sugantahay oo ay salka ku hayso Kitaabka Ilaahay iyo Sunnada Rasuulkanaxariisi korkiisa ha ahaatee iyadoo waliba ay laamaheedu u fidayso ilaa iyo samada maxaa yeelay waxay ka soo baxday qalbi iyo niyad saafi ah, manaafacaadkeeduna waxa uu u soconayaa si joogta ah, qof baa maqlaya markaasu ka faa,idayaa wuxuu u sii gudbinayaa dadkale markaasay ka sii faa,iidayaan ilaa ay kawada faa,idayaan khalqigoo idil, maxaana maanta uga baahi badan dadka wax u sheegaya ummaddu inay isticmaalaan oo ay ogaadaan in waxan ay sheegayaan ama ay qorayaan ay maalin Ilaahay xisaabin doonaa ay iman doonto oo uu waydiinayo addoonkaygii maxaad u qoraysay ama uga hadlaysay mawduucii sidaasi ahaa, ma dartay bay ahayd mise hebel ku xumee bay ahayd? 